Novotný, Viliam, poslanec NR SR (2014-04-02):
Ďakujem pekne za slovo. Vážený pán predseda, vážené dámy, vážení páni, dovoľte mi, aby som predložil poslanecký návrh novely zákona, ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov. Dámy a páni, od 1. januára 2013 sa za príjem zo závislej činnosti podľa zákona č. 598/2003 Z. z. o dani z príjmov považuje aj odmena za výkon funkcie predsedu, člena a zapisovateľa volebnej komisie, predsedu, člena a zapisovateľa komisie pre referendum a sčítacieho komisára. Táto zmena v praxi spôsobila nemalé komplikácie, keďže okrem povinnosti uhradiť daň priniesla aj povinnosť zaplatiť z týchto odmien poistné na zdravotné poistenie. Samosprávy tak musia na jeden deň konania volieb nahlasovať do zdravotných poisťovní desaťtisíce členov volebných komisií a zároveň ich deň po voľbách zo zdravotných poisťovní odhlásiť. Tento problém sa naplno prejavil prvýkrát na jeseň minulého roku, keď sa uskutočnili voľby do samosprávnych krajov, kedy kvôli poistnému vo výške 1,58 eur, čiže jeden člen okrskovej volebnej komisie zaplatí zo svojho príjmu zdravotnej poisťovni euro päťdesiatosem, boli samosprávy po celom Slovensku zavalené úplne zbytočnou administratívou. V tomto roku je ten problém ešte vypuklejší, keďže máme štyri volebné dni. Predpokladaná novela preto navrhuje vyňať odmeny za výkon funkcie predsedu, člena a zapisovateľa volebnej komisie, predsedu, člena a zapisovateľa komisie pre referendum z príjmov zo závislej činnosti, z ktorých je potrebné platiť poistné na zdravotné poistenie. Zjednotil by sa tým výber poistného do zdravotných poisťovní s výberom odvodov sociálneho poistenia, keďže za členov volebných komisií sa už v súčasnosti neplatia odvody do sociálneho poistenia. Navrhovaná zmena by teda zásadne znížila administratívne zaťaženie samospráv, keďže samosprávy nebudú nútené vypĺňať desaťtisíce prihlášok a odhlášok do zdravotného poistenia pre členov volebných komisií. Zároveň znižuje administratívne zaťaženie zdravotných poisťovní, ktoré nebudú musieť spracovávať desaťtisíce prihlášok a odhlášok pre každý kus pre euro päťdesiatosem. Samozrejme, zvýši sa tým aj odmena členov volebných komisií, o to 1,58 eur im zostane trošku vyššia odmena za ich prácu, čo samozrejme má pozitívny vplyv pre, sociálny vplyv pre týchto členov volebných komisií. Samozrejme, je dôležité posúdiť aj dopad na verejné financie, ktorý tu je nejaký, ale to porovnanie s administratívnymi nákladmi vychádza s objemom peňazí, ktoré ide do zdravotných poisťovní zo strany štátu, vychádza ako veľmi malý, až zanedbateľný dopad na verejné financie. Napríklad v roku 2012, tento rok mám spracovaný, nemám samozrejme spracované ešte prezidentské voľby, neviem dnes povedať, koľko bolo členov okrskových komisií na celom Slovensku. Ale to, čo mám spracované, je rok 2012, kedy sa uskutočnili posledné parlamentné voľby. Ak by vtedy už tento zákon bol platil, keďže platí až od 1. januára 2013, tak dopad by vyzeral takto: v roku 2012 v parlamentných voľbách bolo 69 283 členov volebných komisií, čo by znamenalo 138 566 administratívnych úkonov na strane samospráv, prihlásenie, odhlásenie, ale aj na strane troch zdravotných poisťovní, čiže prihlásenie, odhlásenie, spojených s vyše osemtisíc vykonaných platieb zo strany samosprávy kvôli cca 384-tis. eurám. Tu si treba uvedomiť, že tých 384-tis. eur je súčet toho poistného, čo zaplatí člen okrskovej komisie za ten jeden deň, keď bol v tej komisii, čo je 1,58 eur krát 69 283 členov okrskových komisií. Vychádza to na približne, zaokrúhľujem 110-tis. eur, ale samozrejme, treba si uvedomiť, že v zmysle zákona o zdravotnom poistení 4 % poistného platí poistenec zo svojej činnosti a 10 % zaplatí zamestnávateľ. V tejto chvíli je zamestnávateľom samospráva, čiže tá za každého člena volebnej komisie zaplatí jednorazovo 3 eurá 95 centov, to znamená, dokopy je to 273-tis. zhruba eur, dokopy je to teda odhadom tých 384-tis. eur zaokrúhlene. Tu si ale treba uvedomiť, že v tejto chvíli, samozrejme beriem pripomienku, že 400-tis. eur bezmála je už veľa peňazí. Tu si ale treba uvedomiť ďalší paradox, že vlastne finančné prostriedky, ktoré zaplatí do zdravotného poistenia samospráva, tieto finančné prostriedky štát komplikovaným systémom prostredníctvom okresných úradov uhrádza samosprávam len preto, aby boli naspäť zaplatené do systému verejného zdravotného poistenia. Z pohľadu platieb štátu do systému verejného zdravotného poistenia ide pritom o zanedbateľné finančné prostriedky, lebo si uvedomme, prosím, že štát platí za takzvaných poistencov štátu ročne z verejných zdrojov, teda zo štátneho rozpočtu, 1,2 mld. eur. Čiže tieto finančné prostriedky predstavujú z tohto objemu tri desatiny promile, čiže 0,03 %. Keď by sme mali záujem, ja som to nenavrhol do tohto návrhu zákona, ale ak by sme mali záujem kompenzovať tieto finančné prostriedky a teda zachovať tieto zdroje pre zdravotníctvo, bolo by to možné napríklad navýšením platby za poistencov štátu o 0,01 percentuálneho bodu. Čiže ak by sme platbu za poistencov štátu zo 4 % zvýšili na 4,001 %, teda o jednu stotinu percenta, o jednu tisícinu percenta, o jednu stotinu promile, tak by tieto finančné prostriedky priamo štát poukázal do fondov zdravotných poistení a nemusel by to komplikovaným spôsobom cez obvodné úrady, cez samosprávy posielať naspäť. Myslím si, že náklady na túto celú mašinériu, ktorú je potrebné pre jeden deň volieb vykonať pre odvody do zdravotného poistenia, administratívne náklady samosprávy, ktoré nemáme vyčíslené, lebo bola by to veľmi náročná robota teda požiadať všetky samosprávy, koľko s tým majú nákladov. Ale administratívne náklady zdravotných poisťovní približne vyrovnávajú konečný zisk, ktorý zdravotné poisťovne z toho majú a zbytočne komplikujú predovšetkým prácu samospráve. Ja som túto novelu pripravil aj preto, lebo som bol oslovený v priebehu januára, keď som navštívil mnohých starostov v košickom kraji, úradníkmi, úradníčkami na obecných úradoch, kde je väčšinou jedna úradníčka mnohokrát na polovičný úväzok v tých malých obciach, ktorá, ktoré doslova boli nešťastné tým, že sú zavalené obrovským množstvom zbytočných administratívnych úkonov vo vzťahu k zdravotným poisťovniam, ale aj tým napríklad prípady, že teda dotyčná pani chodí na prácu, ktorá bola vo volebnej komisii, do Rakúska, má rakúsku zdravotnú poisťovňu, čiže museli ju, urobiť nahlášku do rakúskej zdravotnej poisťovne, ktorá im teda odpísala, že to 1,58 euro od nich naozaj nechce. Teraz vlastne ale okresný úrad poslal tých 3,95. Teraz treba dobropisovať naspäť tých 3,95, že vlastne to nemajú kde poukázať. Proste obrovská mašinéria pre veľmi malý objem peňazí, ktoré omnoho elegantnejšie, ak to štát chce kompenzovať zdravotným poisťovniam, dokáže riešiť tým, že zvýši platbu štátu za svojich poistencov o jednu stotinu promile voči tomu, čo v súčasnosti platí. Dámy a páni, tento poslanecký návrh nemá významný vplyv na rozpočet verejnej správy, ako som aj, myslím, veľmi podrobne vysvetlil, keďže napriek zanedbateľnému zníženiu príjmov zdravotných poisťovní zároveň prináša administratívne a transakčné úspory pre samosprávy a zdravotné poisťovne. Návrh zákona má mierne pozitívny sociálny vplyv, keďže mierne zvyšuje čistú odmenu členov volebných komisií. Návrh zákona nemá vplyvy na podnikateľské prostredie, životné prostredie, ani vplyvy na informatizáciu spoločnosti. Návrh zákona je v súlade s Ústavou Slovenskej republiky, so zákonmi, ako aj s medzinárodnými zmluvami, ktorými je Slovenská republika viazaná a právnymi predpismi v Európskej únii. Na záver mi ešte dovoľte, dámy a páni, povedať, že navrhujem spolu s kolegom Kaníkom, aby tento zákon nadobudol účinnosť už dňom vyhlásenia, čo vzhľadom na to, že sme teraz v prvom čítaní a druhé čítanie bude na nasledujúcej schôdzi, mohli stihnúť tak, aby bol účinný už v deň konania volieb do Európskeho parlamentu, 24. mája, aby sme tým samosprávam čím skôr vedeli pomôcť s týmito zbytočnými administratívnymi úkonmi. Ide naozaj o technické riešenie, preto vás, dámy a páni, chcem poprosiť o podporu tohto poslaneckého návrhu zákona. Ďakujem pekne.